**باۋ جىنشىڭ ۋە ئۇنىڭ ئۇيغۇر «تۇغقان»لىرى**

**ئۆز مۇخبىرىمىز مۇختار ئابدۇقادىر**

ياردەمگە مۇھتاج ئاجىزلارغا، قولى قىسقا ـ يوقسۇلۇللارغا شەپقەت قولىنى سۇنۇپ، ئۇلارنىڭ تاتلىققىنە تەبەسسۇملىرىدىن ئالەمچە خۇشاللىق، ھوزۇر ھېس قىلىدىغان، ۋۇجۇدىدا مېھىر ـ مۇھەببەتنىڭ ئاتەش كەبى يالقۇنى يېلىنجاپ تۇرىدىغان ئاقكۆڭۈل كىشىلىرىمىز، ساخاۋەتچىلىرىمىزنىڭ ئىش ـ ئىزلىرىنى ئاڭلىغىنىمدا، قەلبىم ئىختىيارىسىز ھالدا ھاياجانغا تولۇپ، ئۇلارنىڭ يارقىن ئوبرازى كۆز ئالدىمغا كېلەتتى. يېقىندا ئىلغار كەنتىدىكى ئىككى ئائىلىلىك دېھقانننىڭ دائىم سۈيۈنىش، پەخىرلىنىش ئىلكىدە باشقىلارغا، ئەتىراپىدىكىلەرگە سۆزلەپ بېرىدىغان تەسىرلىك ھېكايىسىنى ئاڭلاپ، يەنە بىر نۇرانە ئوبراز كۆز ئالدىمدا نامايان بولدى.

**«بىز بەك ئامەتلىك ئىكەنمىز»**

ماشۇ ئاي، ماشۇ كۈنلەردە، شايار ناھىيەسىنىڭ قىزىلبايراق بازىرى ئىلغار كەنت 2 ـ گورۇپپىسىدىكى نامرات ئائىلە توختى مەمەتنىڭ ئايالى پاتىگۈل تۇردى تولىمۇ خۇشال كۆرۈنەتتى. كۆڭلىدىكىنى، ئويلىغانلىرىنى باشقىلارغا دەۋەتمىگىچە كۆڭلى ئەمىن تاپمايدىغان ئوچۇق ـ يۇرۇق بۇ ساددا ئايال كۆرگەنلا كىشىگە باۋ پامىلىلىك قوشماقلاشقان تۇغقىنىنىڭ تەرپىنى قىلىپ، ئۇنى ماختاپ بېرەتتى:

ـ بىز بەك ئامەتلىك ئىكەنمىز، پارتىيە، ھۆكۈمەت ئائىلىمىزنى ئاز بولمىغان ئېتىبار بېرىش، يۆلەش سىياسىتىدىن بەھرىمەن قىلغاندىن باشقا، بىزگە باۋ شۇجىدەك بىر كۆيۈمچان، مىھرىبان تۇغقاننى نېسىپ قىلدى. ئۇ، 2016 ـ يىلى كۈزدە بىزنى تۇغقان قىلىپ تاللىغاندىن بۇيان، ئائىلىمىزگە ئاتا ـ ئانىلىرىمىز، بىر قۇرساق قېرىنداشلىرىمىزمۇ يەتكۈزۈپ بولالمايدىغان مىھرىبانلىقنى يەتكۈزدى، ئۇنىڭ خىزمىتى شۇنچە ئالدىراش بولسىمۇ، تۆت، بەش كۈندە بىر قېتىم ئۆيىمىزگە كېلىپ، بىزنى يوقلاپ تۇرىدۇ، ھەر قېتىم كەلگەندە قوي گۆشى، ئۇن، گۈرۈچ، ياغ، پىچىنە ـ پىرەنىك، كېيىم – كېچەك، ئوغلىمىزغا ئوقۇش قۇرالى دېگەندەك نەرسىلەرنى ئېلىپ كېلىدۇ، بىز بىلەن بىللە غىزالىنىپ مۇڭدىشىدۇ، بىزگە پۇل تېپىپ بېيىش توغرىسىدا يول كۆرسىتىدۇ...، ئۇ تېخى بىر قانچە قېتىم ئايالى ۋە قىزىنى ئېلىپ كېلىپ ئۆيىمىزدە قوندۇردى، بازاردىن قوي گۆشى، توخۇ، بېلىق، يېڭى كۆكتاتلارنى ئېلىپ كېلىپ، بىزگە ئۆز قولى بىلەن ئوخشۇتۇپ ئېسىل تاماقلارنى ئېتىپ بەردى...

ـ باشقىلارنىڭ ئالدىدا كەچكىچە ماختىنىۋەرمىسەڭچۇ خوتۇن،ـ دېدى تۇرقىدىن كېسەلچانلىقى بىلىنىپ تۇرىدىغان، كەمسۆز، ئۇرۇققىنە كەلگەن توختى مەمەت بازارلىق ئوتتۇرا مەكتەپ دەرۋازىسىنىڭ ئالدىدىكى چوڭ يول بويىدا ئاچچىق ـ چۈچۈكلەرنى پىشۇرۇپ سېتىۋاتقان ئايالىغا ياردەملەشكەچ يۈزلىرى قىزارغان ھالدا، ـ ئادەم خىجىل بولۇپ قالىدىكەن، خەقلەر نېمە دەپ قالىدۇ؟ بىزنى مازاق قىلىپ يۈرمىسۇن يەنە!

ـ ئۆتەپ بېرىڭە، خەق نېمە دېسە دەۋەرمەمدۇ، باشقىلارنىڭ ياخشىلىقىنى سۆزلەش نومۇس قىلىدىغان ئىشمىكەن؟! پارتىيە، ھۆكۈمەت بىزدەك قولى قىسقا نامراتلارغا غەمخورلۇق قىلمىغان، باۋ شۇجىدەك ياخشى كادىرلار بىزگە يول كۆرسەتمىگەن، بىزنى بىر قوللۇق يۆلىمىگەن بولسا بىزنىڭ ھازىرقىدەك تۇرمۇشىمىز بولامتى؟

ـ ئۇغۇ شۇ، دېمىسىمۇ ھۆكۈمەتنىڭ، باۋ شۇجىنىڭ بىزگە قىلغان ياخشىلىقى، ياردىمى ھەقىقەتەن بەك كۆپ...

ـ شۇ ئەمەسمۇ، باۋ شۇجى سىزنىڭ كېسەلچان، ئېغىر ئەمگەك قىلالمايدىغانلىقىڭىزنى كۆزدە تۇتۇپ، بۇلتۇر يازدا ھويلىمىزغا سۈنئىي پەنەركىدىن 25 كۇۋادرات مېتىرلىق دۇكان راستلاپ، 3000 يۈەنلىك مال سېلىپ بېرىۋىدى، ئۇنىڭغا تايىنىپ خېلى يامان ئەمەس كىرىم قىلىۋاتىمىز، ئۇنىڭدىن باشقا، بانكىدىن نامراتلارنى يۆلەش ئۆسۈمسىز قەرز پۇلىدىن ئۈچ يىللىق 30 مىڭ يۈەن قەرز بېجىرىپ، باۋ شۇجى سېلىپ بەرگەن ئۆلچەملىك ئىسسىق قوتاندىن پايدىلىنىپ، ئۇنىڭ يېتەكلىشى بىلەن باقمىچىلىق قىلىۋاتىمىز، بېقىۋاتقان قوي، كالا، توخۇلىرىمىزنى بازار باھاسىدىن يۇقۇرى باھادا سېتىپ چىقىرىشتىمۇ باۋ شۇجى بىر قوللۇق ياردەم قىلىۋاتىدۇ، چارۋىغا بېرىدىغان يەمنىمۇ باۋ شۇجى تەمىنلەۋاتىدۇ تېخى. ئۇ يەنە ھويلىمىزنى رەتلەپ، 10 مېتىر ئۇزۇنلىقتا ئۈزۈم بارىڭى، گۈل تەكچىسى ياساپ، سەينارىمىزدىكى 100 كىۋادىرات مېتىر يەرنى قاتتىقلاشتۇرۇپ، ئۆيىمىزنىڭ يېنىدىكى بوش يەرگە قازىناق ئۆي سېلىپ بەرگەندىن باشقا، ھۆكۈمەت سېلىپ بەرگەن يېڭى ئۆيىمىزگە ئېسىل توڭلاتقۇ، كىرىستال ئېكرانلىق 24 دىيۇملۇق تېلېۋىزور، گىلەم، تاختاكارىۋات (بەنچاڭ)، قاچا ـ قۇچا قاتارلىق ئائىلە سايمانلىرى ھەدىيە قىلدى، ھەتتا ئوچاقمۇ سېلىپ بەردى. مانا بۇ ئاچچىق ـ چۈچۈكلەرنى پىشۇرۇپ ساتىدىغان ئىشقىمۇ باۋ شۇجى ئەقىل كۆرسىتىپ ياردەم قىلغان، بۇنىڭدىنمۇ ھەر كۈنى 50، 60 يۈەن ساپ كىرىم قىلىۋاتىمىز...

**« مەن باۋ تاغامغا بەك ئامراق »**

ـ ئوغلۇم، بىر يېرىڭ ئاغىرىۋاتامدۇ قانداق؟

ـ ياق.

ـ ئۇنداقتا نىمىشقا ئۇخلىمايسەن ئۇيان ـ بۇ يان ئۆرۈلۈپ؟

ـ ئۇيقۇم كەلمەيۋاتىدۇ.

ـ تېزراق ئۇخلا، بەك كەچ بولۇپ كەتتى، ئەتە سەھەر تۇرۇپ مەكتەپكە بارىسەن ئەمەسمۇ.

ـ دادا، باۋ تاغام بىزدىن رەنجىپ قالمىغاندۇ ھە؟

ـ قانداق دەيسەن ئوغلۇم؟

ـ باۋ تاغام ئىلگىرى ئۆيىمىزگە ھەپتىدە بىر، ئىككى قېتىم دېگۈدەك كېلىپ تۇراتتى، ھېساپلاپ باقسام ھازىر ئۇنىڭ ئۆيىمىزگە كەلمىگىنىگە ئىككى ھەپتىچە بوپتۇ...

ـ باۋ شۇجىنىڭ خىزمىتى بەك ئالدىراشكەن بالام، ساڭا دېيىشنى ئۇنتۇپتىمەن، ئالدىنقى كۈنى ئۇ ماڭا «يېقىندىن بۇيان مەن سىرتتا بولغاچقا، سىلەرنىڭ ئۆيگە بارالمىدىم» دەپ تېلېفون قىپتۇ، ئۇ ئالدى بىلەن سېنىڭ ئەھۋالىڭنى سورىدى، سېنى تاپشۇرۇقنى ۋاقتىدا، تولۇق ئىشلىسۇن، ۋاقىتنى بىكارغا ئۆتكۈزمىسۇن، مەكتەپتە ياخشى ئوقۇسۇن، سىرتتىكى ئىشىم تۆگىگەندە سىلەرنى يوقلاپ بارىمەن، دەيدۇ.

ـ راست شۇنداق دېدىما؟ مەن باۋ تاغامغا بەك ئامراق، ئۇنى سېغىنىپ كەتتىم. باۋ تاغام ئەمدى كەلمەيدىغان ئوخشايدۇ، دەپ كۆڭلۈم يېرىم بولغان ئىدى، ۋوي، بەك ياخشى... بەك ياخشى بولدى، باۋ تاغام بىزنى كۆرگىلى يەنە كېلىدىكەن! ...

توختى مەمەتنىڭ بازارلىق باشلانغۇچ مەكتەپنىڭ 3 ـ يىللىقىدا ئوقۇيدىغان ئوغلى ئەنۋەرجانمۇ باۋ جىنشىڭغا بەكلا ئامراق بولۇپ قالغان ئىدى. بۇ قېتىم باۋ تاغسىنى ھەپتە، ئون كۈن كۆرمەي، «خاتا تۇيغۇ»دا بۇلۇپ قالغان ئەنۋەرجان دادىسىدىن بۇ «خۇش خەۋەر»نى ئاڭلاپ، يوتقاندىن سۇغۇرلۇپ چىقىپ ئورنىدىن تۇرغۇنىچە، خۇشاللىقىدىن تاختاكارۋاتنىڭ ئۈستىدە ئۇ يان ـ بۇيانغا يۈگۈرۈپ سەككىرەپ كەتتى...

توختى مەمەت ئائىلىسىدىكى چوڭ ـ كىچىكنىڭ ھەممىسى سۈيۈنىش، پەخىرلىنىش ئىلكىدە تەرىپلەۋاتقان باۋ فامىلىلىك بۇ كىشى شايار ناھىيەلىك خەلق سوت مەھكىمىسى پارتگۇرۇپپىسىنىڭ شۇجىسى باۋ جىنشىڭ ئىدى.

بۇ يىل 52 ياشقا كىرگەن توختى مەمەت 10 يىلنىڭ ئالدىدا ئۆپكە تېبىركوليۇز كېسىلىگە گىرىپتار بولغان بولۇپ، داۋالىنىش ئارقىلىق ئۆپكە تېبىركوليۇز كېسىلى ساقايغان بولسىمۇ، لېكىن كېيىنچە جىگەردە قاپلىق قۇرت پەيدا بولۇش، تاش بۆرىكى يۇغۇناپ كېتىشتەك ئەگەشمە كېسەللىكلەر پەيدا بولغاچقا، ئېغىر جىسمانىي ئەمگەك قىلىش ئىقتىدارىدىن قالغان، شۇنىڭ بىلەن بۇ ئائىلە كېسەللىك سەۋەبىدىن نامراتلىشىپ كەتكەن ئىدى. باۋ جىنشىڭ ناھىيە دەرىجىلىك كادىر بولۇش سۈپىتى بىلەن، قىزىلبايراق بازىرى ئۇنىڭ ئالاقىلىشىش نۇقتىسى بولغاچقا، ئىلغار كەنتىگە دائىم خىزمەت تەكشۈرۈپ كېلەتتى. بۇ جەرياندا ئۇ، ئىلغار كەنتىدىكى نامرات ئائىلىلەرنىڭ ئەھۋالىنى ئاساسى جەھەتتىن ئىگىلەپ بولغان ئىدى. ھەممە ئىشقا تولىمۇ ئەستائىدىل مۇئامىلە قىلىدىغان باۋ جىنشىڭ 2016 ـ يىلى كۈزدە «مىللەتلەر ئىتتىپاقلىشىپ بىر ئائىلە كىشىلىرىدەك بولۇش» پائائىيىتى باشلانغاندا، تەشەببۇسكارلىق بىلەن توختى مەمەت ئائىلىسىدىكىلەرنى ئۆزىگە قوشماق تۇغقان قىلىپ تاللىغان ئىدى. گەرچە ھازىر بۇ ئىككى ئائىلىدىكىلەرنىڭ تونۇشۇپ تۇغقان بولغىنىغا ئەمدىلا 20 ئايدىن سەل ئاشقان بولسىمۇ، لېكىن ئۇلار ئوتتۇرىسىدىكى قېرىنداشلىق مېھرىدىن ھالقىپ كەتكەن سەمىمىي، چىن، ساپ مېھىر ـ مۇھەببەت سەبىي دىللارغىمۇ گويا مۆھۈر بولۇپ بېسىلغاندەك قىلاتتى...

**«بىز ئۇنىڭدىن ئىنتايىن مىننەتدار»**

ـ ھامۇت ئاكا، قانداقراق تۇرۇۋاتىسىز؟ موتسىكىلىتتىن يىقىلىپ يارىلانغىنىڭىزنى ئاڭلاپلا، ئەھۋالنى بىلەي دەپ كەلدىم.

ـ ئوڭ پۇتۇم ئاغىرىۋاتىدۇ شۇ، ئازىراق ئىشىپ قاپتۇ، بىر قانچە كۈن ئارام ئالسام ئوڭشىلىپ قالىدۇ.

ـ دوختۇرغا تەكشۈرتۈپ باقتىڭىزمۇ؟

ـ مېنىڭچە چوڭ مەسىلە يوق، تەكشۈرتمىسەممۇ بولىدۇ.

ـ كېلىڭە، كۆرۈپ باقاي... ئاپلا، جېنىڭىزغا ئىچىڭىز ئاغىرمايدىغان قانداق ئادەمسىز، قارىڭە پۇتىڭىزغا! كۈپتەك ئىششىپ كېتىپتۇ، بىر ھەپتىدىن بۇيان مۇشۇنداق ئاغرىق ئازابىنى تارتىپ ئۆيدە ياتتىڭىزما؟ جۈرىڭە، دەرھال دوختۇرخانىغا بارايلى.

ـ باۋ شۇجى، پۇتۇمدا راستىنلا چوڭ مەسىلە يوق، دوختۇرخانىغا ئەتىگىچە ئۆزەم باراي، سىزنىڭ خىزمىتىڭىز بەك ئالدىراش، ھە دېسىلا سىزنى ئاۋارە قىلسام بولمايدۇ.

ـ نەدىكى ئاۋارىچىلىقكەن ئۇ! بىلىمەن، دوختۇرخانىغا بارسام كۆپ پۇل كېتىدۇ، دەپ داۋالىنىش خىراجىتىدىن غەم قىلىۋاتىسىز، ئائىلىڭىزدە ئىقتىسادى قىيىنچىلىق ھەقىقەتەن ئېغىر، ئايالىڭىزنىڭ سالامەتلىكىمۇ ياخشى ئەمەس، ئەمدىلىكتە سىز يارىلىنىپسىز. شۇنداقتىمۇ سالامەتلىك مۇھىم، ئالىمادىس پۇتىڭىز سۇنغان بولسا ۋاقتىدا دوختۇرغا كۆرۈنمەي، كېيىن مېيىپ بولۇپ قالسىڭىز قانداق قىلغۇلۇق؟

ـ ئەتىگىچە بارارمەن، ئاۋارە بولماڭ.

ـ نىمانداق جاھىل ئادەمسىز؟نېمىدىن غەم قىلىسىز، مانا مەن بارغۇ؟ مېنى يات كۆرىۋاتامسىز يا؟ ئىككىمىز تۇغقانغۇ! ئاچچىقىمنى كەلتۈرمەي جۈرۈڭە، دوختۇرخانىغا تەكشۈرتكىلى بارىمىز!

باۋ جىنشىڭنىڭ قاپىقىنى تۈرۈپ قاتتىق تېگىشلىرىدىن ھامىت جاپپارنىڭ يەنە جاھىللىق قىلىپ تۇرىۋېلىشىغا ئامالى بولمىدى.

دوختۇرخانىنىڭ تەكشۈرۈش نەتىجسىدە ئۇنىڭ ئوڭ پۇتنىڭ پاقالچاق قىسىمىنىڭ سۈڭىكى سۇنغانلىقى، دوختۇرخانىغا ۋاقتىدا كەلمەي، پەيتنى سەل ئۆتكۈزۈپ قويغانلىقى، شۇڭا ۋاقتىدا تاڭدۇرۇپ ياكى ئوپراتسىيە قىلدۇرۇپ داۋالانمىسا ئېغىر ئاقىۋەت كېلىپ چىقىدىغانلىقى مەلۇم بولدى.

باۋ جىنشىڭنىڭ ياردىمى ۋە يول كۆرسىتىشى بىلەن، بۇلتۇر 9 ـ ئاينىڭ 2 ـ كۈنىدىن 10ـ ئاينىڭ ئاخىرىغىچە دوختۇرخانىدا تۆت قېتىم تاڭدۇرۇش، دورا، ئۇكۇل ئارقىلىق داۋالىنىش نەتىجىسىدە ھامۇت جاپپارنىڭ سۇنغان پۇتى ئاساسىي جەھەتتىن ساقىيىپ، باۋ جىنشىڭ ئېچىپ بەرگەن ئاشخانىسىنى قايتا ئېچىپ، تىجارىتىنى داۋاملاشتۇردى.

ئاشپەزلىك ھۆنىرىنى ئۆگەنگەن ھامىت جاپپار بۇندىن 20 نەچچە يىل بۇرۇن يۇرتى ئىلغار كەنتىدىن سىرتقا چىقىپ كېتىپ، ئالتاي ۋىلايىتىگە بېرىپ ئاشخانىلاردا ئىشلەپ، شۇ يەردە ئويلىنىپ ئۆيلىك ـ ئوچاقلىق بولغان ھەم ئايالى بىلەن ئۇششاق تىجارەت بىلەن شۇغۇللىنىپ، ئالتايدا ئۇزاق مەزگىل تۇرۇپ قالغان بولۇپ، 2015 ـ يىلى يۇرتىغا قايتىپ كەلگەن ئىدى. ئۇنىڭ ئايالى ئاسىيە يۇقۇرى قان بېسىم كېسىلىگە گىرىپتار بولغان بولۇپ، ئېغىر جىسمانى ئەمگەك قىلامايتى، ئۇنىڭ ئۈستىگە بۇ ئائىلىدىكىلەرنىڭ بىر فوڭمۇ تېرىلغۇ يېرى ۋە ئولتۇراق ئۆيى بولمىغاچقا، تۇرمۇشتا قىيلىنىپ قالغانلىقىدەك ئەمەلىي ئەھۋالنى كۆزدە تۇتۇپ، 2016 ـ يىلى ئۇنىڭغا بىر يۈرۈش ئەمىن ئۆي سېلىپ بەرگەن ئىدى. ھامۇت جاپپار تەشكىلنىڭ غەمخورلىقىدا بىر يۈرۈش ئەمىن ئۆيگە ئېرىشكەن بولسىمۇ، ئايالىنى داۋالىتىش ۋە ئائىلە تۇرمۇشىنى قامداشتا يەنىلا ئېغىر بېسىمغا دۈچ كەلگەن ئىدى. ھامۇت جاپپار نىمە قىلارىنى بىلمەي بېشى قېتىپ گاڭگىراپ يۈرگەن كۈنلەرنىڭ بىرىدە يەنى 2016 ـ يىلى 9 ـ ئاينىڭ مەلۇم بىر كۈنى ئۇنىڭ ئۆيىگە چىرايىدىن تەبەسسۇم يېغىپ تۇرىدىغان 45 ياشلار چاممىسىدىكى بىر خۇشچىراي مېھمان كىرىپ كەلدى . بۇ دەل ئاپتونوم رايۇنىمىز تەۋەسىدە « مىللەتلەر ئىتتىپاقلىشىپ بىر ئائىلە كىشىلىرىدەك بولۇش» پائالىيىتى باشلانغان چاغ بولۇپ، ھامۇت جاپپار ئائىلىسىدىكىلەرنى يوقلاپ كەلگەن بۇ مېھمان بۇ ئائىلىدىكىلەرنىڭ قوشماقلاشقان تۇغقىنى باۋ جىنشىڭ ئىدى.

باۋ جىنشىڭ تۇغقىنى ھامۇت جاپپار ئائىلىسىنىڭ ئەھۋالىنى تەپسىلىي ئىگىلىگەندىن كېيىن، ئۇنىڭغا چىقىش يولى تېپىپ بېرىشنى كۆڭلىگە پۈكتى ھەم كەنتتە تۇرۇشلۇق خىزمەت ئەترىتى ۋە كەنت رەھبەرلىرى بىلەن كېڭىشىش ئارقىلىق، كەنت كومىتېتىنىڭ ئىككى ئېغىزلىق بوش ئۆيىنى ئۇنىڭ ئاشخانا ئېچىشىغا ھەقسىز ئاجرىتىپ بەردى ھەمدە ئۆز يېنىدىن پۇل چىقىرىپ، ئۇنىڭغا بىر دانە ئۈچ چاقلىق موتسىكىلىت ئېلىپ بەرگەندىن باشقا، ئاشخانىنىڭ بىر قىسىم ئەسلىھەلىرىنى سەپلەپ، بۇ ئاشخانىنىڭ نامىنى «‹بىر ئائىلە كىشىلىرى› ئاشخانىسى» دەپ ئاتىدى ھەم ۋىۋىسكا ياسىتىپ ئۆز قولى بىلەن ئېسىپ بەردى. بۇنىڭ بىلەن ھامۇت جاپپار ئائىلىسىدىكىلەر مۇقىم كىرىم مەنبەسىگە ئېرىشتى؛ ھامۇت جاپپارنىڭ ئولتۇراق ئۆيى پۈتكەندىن كېيىن، باۋ جىنشىڭ يەنە ئۇنىڭ سەيناسىدىكى 100 نەچچە كۋادىرات مېتىر يەر يۈزىنى قاتتىقلاشتۇرۇپ بەردى...

«يېتىمنىڭ ئاغزى ئاشقا تەگسە بۇرنى قاناپتۇ» دېگەندەك، ھامۇت جاپپارنىڭ ئاشخانىسىنىڭ سودىسى كۈندىن كۈنگە جانلىنىپ، تۇرمۇشى ياخشىلىنىشقا يۈزلەنگەن پەيتتە، 2017 ـ يىلى 8 ـ ئاينىڭ 27 ـ كۈنى ھامۇت جاپپار قاتناش ھادىسىگە ئۇچراپ، ئوڭ پۇتى سۇنۇپ كېتىپ ئورۇن تۇتۇپ يېتىپ قالدى، ئارىدىن ئۇزۇن ئۆتمەي ھامۇت جاپپارنىڭ ئايالى ئاسىيەنىڭ مېڭىسىگە قان چۈشۈپ، پالەچلەندى. ھامۇت جاپپارنىڭ تاپقان ـ تەرگىنى ئايالىنى داۋالىتىشقا سەرىپ قىلىنىپ تۆگىدى...

ـ باۋ شۇجى بەك مېھرىبان كىشى ئىكەن، ـ دېدى ھامۇت جاپپار سۈيۈنىش ئىلكىدە كۆزلىرىگە ياش ئېلىپ، ـ ئۇ، بىزگە ئىقتىسادىي جەھەتتىن ئاز بولمىغان ياردەملەرنى قىلغاندىن باشقا، مەن ۋە ئايالىم بىتاپ بولۇپ يېتىپ قالغاندا، بىزگە ھەر جەھەتتىن يار يۈلەك بولۇپ مەدەت بەردى، قانداق كۈتىنىش، ئۇزۇقلىنىش، ھەرىكەت قىلىشتا نېمىلەرگە دىققەت قىلىش قاتارلىق جەھەتلەردىن مەسىلىھەت بېرىپ يول كۆرسەتكەچكە، ھازىر ئايالىمنىڭ كېسەللىك ئەھۋالى كۆپ ياخشىلىنىپ، ھەرىكەت قىلالايدىغان، ئۆز ھاجىتىگە چىقالايدىغان بولدى، ئۇ، تا ھازىرغىچە ئايالىمنىڭ دورىسىنى ئۈزۈپ قويماي تەمىنلەۋاتىدۇ. ئەگەر كومپارتىيە بولمىغان بولسا، بىزنىڭ بۈگۈنكى كۈنىمىز بولمايتتى؛ باۋ شۇجىدەك پارتىيەنىڭ ياخشى كادىرى بولمىغان بولسا ئايالىمنىڭ كېسىلى بۇنچە تېز ياخشىلانمىغان بولاتتى، مەنمۇ سۇنۇققا سەل قاراپ، دوختۇرخانىدا تەكشۈرتمەي، ئۆيدە يېتىۋېرىپ مېيىپ بولۇپ قالغان، ئاشخانىنىمۇ ئاچالمىغان بولاتتىم...! باۋ شۇجى ۋاقتى چىقسىلا بىزنى يوقلاپ تۇرىدۇ، ھەر قېتىم كەلگەندە قۇرۇق قول كەلمەيدۇ، ئالدىراش چاغلىرىدا پات پات تېلېفون قىلىپ، ئائىلىمىزدىكىلەرنىڭ سالامەتلىك ئەھۋالىنى، ئاشخانىمىزنىڭ تىجارەت ئەھۋالىنى سوراپ، مەدەت بېرىپ تۇرىدۇ. ھازىر ئاشخانامنىڭ تىجارىتى خېلى ياخشى، ھەر كۈنلىك ساپ كىرىمىم 100 يۈەندىن ئېشىپ مېڭىۋاتىدۇ. ئائىلىمىزدىكىلەر پارتىيە ـ ھۆكۈمەتتىن، باۋ شۇجىدىن ئىنتايىن مىننەتدار، ئۇنىڭ بىزگە قىلغان ياخشىلىقىغا قانداق جاۋاپ قايتۇرۇشنى بىلمەيۋاتىمىز...!